Քլիվլենդի գեղարվեստի թանգարան

Քլիվլենդի գեղարվեստի թանգարան (), մշակութային հիմնարկություն ԱՄՆ-ում, որը գտնվում է Քլիվլենդ քաղաքում։ Նրա հավաքածուն ներառում է ամբողջ աշխարհի ավելի քան 43 000 արվեստի ստեղծագործություն։

Արվեստի թանգարանը հիմնադրվել է 1913 թվականին Քլիվլենդի մի քանի խոշոր ձեռնարկատերերի կողմից։ Նրա շենքը բոզար ոճով կառուցել է Georgia Marble Company ընկերությունը՝ Ուեյդ այգու հարավային մասում։ Այգին և թանգարանը նախագծել է Hubbell & Benes քլիվլենդյան ճարտարապետական բյուրոն։ Ամերիկացի ձեռնարկատեր և բարեգործ Ջեպտա Ուեյդը իր հողերի զգալի մասը նվիրաբերել է այս համալիրին․ դրա համար այգին կրում է նրա անունը։

Հաճախորդների համար թանգարանը բացվել է 1916 թվականի հունիսի 6-ին։ Ջեպտա Ուեյդի թոռը, որը նույնպես մեծ հետաքրքրություն էր ցուցաբերում արվեստի նկատմամբ, առաջին փոխնախագահն էր, իսկ 1920 թվականից՝ թանգարանի նախագահը։ Թանգարանի շենքը որպես ճարտարապետական հուշարձան դրվել է պահպանության տակ (ԱՄՆ-ի պատմական վայրերի ազգային գրանցամատյան)։

1958 թվականի մարտին թանգարանային մակերեսները ընդլայնվել են։ 1971 թվականին թանգարանը կրկին ընդլայնվել է՝ հյուսիսային թևի բացումով։ 1983 թվականին իրականացվել է թանգարանի երրորդ վերանորոգումը․ մեծացվել է գրադարանը և ստեղծվել է մի քանի նոր պատկերասրահ։ Այս վերանորոգումը իրականացվել է ուրուգվացի ճարտարապետ Ռաֆայել Վինոլիի նախագծով։ 2005 թվականին սկսվել է թանգարանի կապիտալ վերանորոգումը, որը նախատեսված էր ավարտել 2012 թվականին, բայց ավարտվել է 2013 թվականին։

2014 թվականի դրությամբ Քլիվլենդի թանգարանի հավաքածուն կազմված է 15 բաժնից։ Թանգարանի գրադարանը ԱՄՆ-ի՝ արվեստի խոշորագույն գրադարաններից մեկն է։ 1913 թվականին թանգարանում հաշվվում էր 10 000 հատոր, 1950-ական թվականներին՝ 37 000, իսկ 21-րդ դարի սկզբին՝ 431 000։ Թանգարանի հաճախելիությունը Ռոբերտ Բերգմանի ղեկավարության ժամանակ 1993 թվականի 400 000 մարդուց 1999 թվականին հասել է ավելի քան 600 000 մարդու։

Ծանոթագրություններ

Արտաքին հղումներ 
 Պաշտոնական կայք
 Cleveland Museum of Art
 Քլիվլենդի գեղարվեստի թանգարանի ինտերակտիվ պատկերասրահ

1913 հիմնադրված թանգարաններ
Ժամանակակից արվեստի թանգարաններ
ԱՄՆ-ի տեսարժան վայրեր
1916 հիմնադրված թանգարաններ